It-tmexxija tal-unjin li tirrappreżenta l-għalliema kkummentat fuq l-iżviluppi li għaddejjin fil-qasam edukattiv partikolarment wara d-deċiżjoni tal-Gvern il-bierah li l-ko-edukazzjoni se tibda f’kull kulleġġ mis-sena skolastika li jmiss. Il-President tal-MUT Kevin Bonello qal waqt konferenza tal-aħbarijiet li l-unjin taqbel mal-ko-edukazzjoni għax se jkun pass ‘il quddiem fil-mixja edukattiva tal-pajjiż. Is-Sur Bonello qal iżda li kuntrarju għal li ġara fil-passat, il-Gvern iddeċiedi li jdaħħal il-ko-edukazzjoni fil-kulleġġi kollha wara li jkun sar u jiġi evalwat ir-rapport dwar il-proġett pilota li għaddej fl-iskola sekondarja tal-bniet f’Pembroke. Is-Sur Bonello qal li sfortunatament id-deċiżjoni ttieħdet minghajr qatt ma ltaqa’ il-kumitat apposta. Il-President tal-MUT qal lil TVM.com.mt li jekk il-Gvern ma jallokax iktar riżorsi, partikolarment biex tiżdied is-sigurta’, l-iskejjel u l-kulleġġi mhux kollha preparata għal din it-tranżizzjoni fuq perjodu ta’ tlieta-erba snin. L-MUT tkellmet ukoll dwar il-pjan tal-Gvern li jintroduċi l-iskejjel medji. L-unjin qalet li issa li l-Gvern beda jieħu d-deċiżjonijiet liema skejjel se jintużaw u oħrajn le, appellat biex kull ċaqlieq t’għalliema isir b’mod trasparenti u ġust. Qalet ukoll li l-istudenti kollha għadhom ikollhom esperjenza ta’ skola medja. Kevin Bonello spjega ukoll li sallum il-unjin ma ngħatax proposta waħda konkreta mid-direttorat tal-edukazzjoni biex tiġi ndirizzata id-diffikultà ta’ ħafna għalliema li qed jgħallmu studenti b’abiltajiet differenti. Il-unjin, qal is-Sur Bonello trid li l-klassijiet ikunu iżgħar ħalli l-attenzjoni tkun ikbar. L-MUT qalet ukoll li filwaqt li taqbel li l-Gvern jagħti tablets lill-istudenti, dawn ma jingħatawx f’nofs sena skolastika. Storja: Sergio Mallia